મહારાજા હરિસિંહના રાજકુમાર, હિંદુ તત્વજ્ઞાનના પ્રકાંડ પંડિત, કોંગ્રેસી નેતા, કેન્દ્રીય મંત્રી, તેમજ અમેરિકામાં ભારતીય રાજદૂત રહેલા ડૉ.કર્ણ સિંહને કોઈ કાશ્મીરી કહે તો એ તૂર્તજ સ્પષ્ટતા કરી લે છે અને પોતે ડોગરા ગણાવવામાં ગર્વ અનુભવે છે. ભારતમાં એમના રજવાડાનો વિલય થયો ત્યાર પછી સરદાર વલ્લભભાઈ પટેલના આગ્રહથી મહારાજા હરિસિંહ અને મહારાણી તારાદેવીએ પોતાના રાજ્યમાંથી દેશવટો સ્વીકારીને પોતાના રિજેન્ટ તરીકે ૧૮ વર્ષના કર્ણ સિંહને પોતાના અધિકાર સોંપ્યા હતા.વડા પ્રધાન જવાહરલાલ નેહરુ અને સરદાર પટેલ વચ્ચેની ગોઠવણ મુજબ,વહીવટીતંત્ર શેખ અબદુલ્લાને સુપરત કરાયું હતું. જોકે થોડા વખત માટે રાજ્ય બહાર રહેવાનું અને પછી પોતાના રાજ્યમાં પાછા ફરવાનું સરદારે મહારાજાને સૂચવ્યું હતું,પણ છેક ૧૯૬૧માં જ મહારાજાનો અસ્થિકુંભ જ જમ્મૂ આવી શક્યો હતો ! રાવી નદીને કાંઠે મહારાજાની પ્રતિમા લગાવવામાં તો ખાસ્સાં વરસ વીતી ગયાં.